Inbraak by Krejcir se huis; gesin vasgebindRadovan Krejcir. Foto: Werner Beukes/SAPA Kol. Noxolo Kweza, woordvoerder van die polisie, sê Krejcir se vrou, sy twee seuns en ‘n vriendin was tuis ten tyde van die voorval. “Die verdagtes het toegang tot die huis gekry deur die kombuisdeur te breek. Hulle het die gesin met skoenveters en drade vasgebind voor hulle die slaapkamers deursoek het.” Kweza sê die inbrekers het vuurwapens en kontant geëis. Die rowers het met twee vuurwapens, drie selfone, kontant, rekenaars en die vriendin se motor gevlug. “Hulle het die oudste seun in die badkamer met ‘n handdoek oor sy kop gelos en die ander forseer om op die vloer in een van die kamers te lê.” Kweza sê geen skote is afgevuur nie en dat niemand tydens die voorval beseer is nie. Niemand is nog in hegtenis geneem in verband met die voorval nie. Krejcir is in aanhouding. Hy staan onder meer tereg op aanklagte van ontvoering en poging tot moord. Hy is in November verlede jaar in hegtenis geneem.